Jope
Chapter 1
Sa dua na tamata mai na vanua o Usi, na yacana o Jope; ia na tamata o ya sa sega na ka e beitaki rawa vua, ka yalododonu, e sa dau rerevaka tiko na Kalou ka cata na ca.
2 Era sucu e lewe vitu na luvena tagane ka lewe tolu na luvena yalewa.
3 Na nonai yau talega e vitu na udolu na sipi, tolu na udolu na kameli, dua na udolu na bulumakau, lima na drau na asa yalewa, ka sa levu na nona lewe ni vale, sa yaco kina na tamata oqo me uasivi vei ira kecega na lewe ni vanua mai na Tokalau.
4 E ratou sa dau lako na luvena tagane ka ia na kana vata e na nodratou veivale yadua, me vaka sa lesi yadua na nona siga, ka ratou dau sureti talega na ganedratou tolutolu me mai kana ka gunu vata kei iratou.
5 Ia oqo, ni sa oti na veisiga ni kana magiti, sa qai dau kacivi iratou mai o Jope ka vakasavasavataki iratou, ka sou ena mataka me vakacabora nai soro kama me vaka na kedratou i wiliwili kecega. Ni sa tukuna o Jope, "De ratou mani cala na luvequ, ka vosavakacacataka lo na Kalou e na yalodratou." Ia sa daukitaka vakaoqo o Jope ena veigauna.
6 Ia, ena dua na siga ni ra sa lako vata mai na luve ni Kalou me vakaraitaki ira e na mata i Jiova, ka sa lako talega mai e na kedra maliwa o Setani.
7 Ka sa tukuna vei Setani o Jiova, "O a lako mai vei?" E a sauma o Setani ka vaka, "Au a veilakoyaki voli ga e vuravura, ka lako vaka ki liu ki muri talega."
8 Sa qai tukuna vei Setani o Jiova, "O bau vakanananu tu beka vua na noqu tamata o Jope, ni sega ni dua me rau tautauvata e vuravura, e tamata yalododonu ka sega na ka e beitaki rawa vua, e dua, sa rerevaka na Kalou, ka cata na ca?"
9 Ia sa tukuna o Setani vei Jiova, "E yaga li vei Jope na nona rerevaka na Kalou?
10 "O ni sega beka ni viria tiko e dua na bai me voliti koya, volita na nona vuvale, ka volita na nona ka kece e na veiyasana kecega? O ni sa vakalouvinakataka na cakacaka ni ligana, ka sa tubu kina me levu na nonai yau e na vanua.
11 "Ia oqo, Ni dodoka mada na Ligamuni ka tara na nona ka kecega, ena qai vosavakacacataki Kemuni e Matamuni!"
12 Sa mani tukuna vei Setani o Jiova, "Raica, na nona ka kecega sa soli vei iko na kena kaukauwa; ia mo kakua ni dodoka na ligamu mo tarai koya." Sa mani lako tani o Setani mai na mata i Jiova.
13 Ia oqo, e na dua na siga ni ratou sa kana ka gunu waini tiko na luvena tagane kei na luvena yalewa e na vale nei tuakadratou tagane;
14 sa dua na dautukutuku sa lako mai vei Jope, ka tukuna, "Era a siviyara tiko na bulumakau ka ra kana voleka tu kina na asa,
15 "Donumaka na nodra valuti ira mai o ira na kai Sabini ka kauti ira tani – io, era a vakamatei ira na cauravou e nai seleiwau; ia, oi au duaduaga au a dro bula me'u mai tukuna vei iko!"
16 Ni se vosa tiko ga o koya, sa lako talega mai e dua ka tukuna, "Na bukawaqa ni Kalou e a lutu mai lomalagi ka vakama na sipi kei ira na cauravou, ka kani ira; ia oi au duaduaga au a dro bula me'u mai tukuna vei iko!"
17 Ni se vosa tiko ga o koya, sa lako tale mai e dua ka tukuna, "Era a lesia e tolu na mataivalu o ira na kai Kalitia, era tauri ira vakaukauwa na kameli ka kauta tani, io, ka ra vakamatei ira na cauravou e nai seleiwau; ia, oi au duaduaga au a dro bula me'u mai tukuna vei iko!"
18 Ni se vosa tikoga o koya, sa lako talega mai e dua ka tukuna, "Era a kana ka gunu waini tiko na luvemu tagane kei na luvemu yalewa mai na vale nei tuakadratou,
19 "Ka vakasauri sa liwa e dua na cagi kaukauwa mai na lekutu, ka roba na tutu ni vale vava, ka baleti ira na gone, ka ra sa mate; ia, oi au duaduaga au a dro bula me'u mai tukuna vei iko!"
20 Sa qai tucake o Jope, dresulaka na nonai sulu, ka tasia na uluna; ka cuva ki na qele ka lotu,
21 ka tukuna o koya: "Au a luvawale e na noqu sucu mai na kete i tinaqu, au na lesu luvawale talega ni'u sa suka ki kea. Sa solia o Jiova, ka sa kauta tani o Jiova; me vakavinavinakataki ga na yaca i Jiova."
22 E na ka kecega oqo e a sega ni cala kina o Jope, se beitaka o koya ni cala na Kalou.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn